Diari Oficial de la Generalitat Valenciana


Sumari del DOGV 8916, del 30-09-2020 (2020/7706)

RESOLUCIÓ de 16 de setembre de 2020, de la Conselleria de Política Territorial, Obres Públiques i Mobilitat, per la qual s'inicia el «Pla d'acció territorial de la muntanya d'Alacant-Aitana».
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8916

Data del DOGV
:   30-09-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/7706


Data del document
:   16-09-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat

RESOLUCIÓ de 16 de setembre de 2020, de la Conselleria de Política Territorial, Obres Públiques i Mobilitat, per la qual s'inicia el «Pla d'acció territorial de la muntanya d'Alacant-Aitana». [2020/7706]  
Antecedents.  
El Pla d'acció territorial de la muntanya d'Alacant-Aitana és un instrument d'ordenació territorial integral d'escala supramunicipal, tal com s'indica en l'article 6 de la Llei 5/2014 d'ordenació del territori, urbanisme i paisatge (LOTUP). Aquest pla inclou els municipis d'Alcoleja, Benasau, Beniardá, Benifallim, Benifato, Benilloba, Benimantell, Confrides, el Castell de Guadalest i Penàguila.  
Aquest pla d'acció territorial s'enquadra en una nova generació de plans que es desenvoluparan amb una escala i precisió suficient per a determinar la totalitat de l'ordenació estructural del conjunt de municipis que integren l'àmbit de planificació. La seua cobertura legal està regulada per l'article 16 de la LOTUP, apartat 4. d, quan s'estableix que: «per causa d'interés supramunicipal, els plans d'acció territorial podran establir o modificar l'ordenació estructural de diversos municipis atenent criteris d'ordenació de la infraestructura verda i les relacions econòmiques i funcionals entre municipis, incloent-hi fórmules de compensació intermunicipal».  
Aquest pla, que es desenvoluparà majoritàriament a una escala 1.10.000, suposa l'establiment de la totalitat del planejament estructural dels municipis, des d'una visió supramunicipal que permet un disseny del territori molt més precís i afavoridor de la producció de béns i serveis ambientals, una infraestructura verda i una xarxa primària amb major capacitat d'articular el territori, una estructura urbana més eficient i sostenible, i unes economies d'escala que permeten reduir els temps de tramitació i els costos econòmics i humans necessaris per a l'elaboració individualitzada de cada pla.  
L'àmbit d'aquest pla, que es denomina Muntanya d'Alacant -Aitana, comprén els municipis d'Alcoleja, Benasau, Beniardá, Benifallim, Benifato, Benilloba, Benimantell, Confrides, el Castell de Guadalest i Penàguila, inclosos en les comarques del Comtat, la Marina Baixa i l'Alcoià, amb una població de 2.704 habitants i una superfície de 218,23 km².  
  
Fonaments jurídics  
L'article 44.1 de la LOTUP estableix que el Consell és l'òrgan competent per a aprovar mitjançant decret els plans d'acció territorial promoguts per la Generalitat.   
D'acord amb l'article 44.2 de la LOTUP, la conselleria competent en matèria d'ordenació del territori, urbanisme i paisatge pot formular i tramitar els plans d'acció territorial que atenguen les seues competències.   
Segons el Decret 8/2016, de 5 de febrer, del Consell, por el que s'aprova el Reglamento d'òrgans territorials i urbanístics de la Generalitat, el conseller competent en matèria d'ordenació del territori és competent per a ordenar l'inici de l'elaboració i formulació, així com elevar per a la seua aprovació pel Consell, els plans d'acció territorial.   
  
D'acord amb això, resolc:   
  
Primer   
Iniciar el procediment d'elaboració del Pla d'acció territorial de la muntanya d'Alacant-Aitana, per a la seua aprovació.   
  
Segon   
Facultar la Direcció General de Política Territorial i Paisatge per a l'elaboració d'aquest pla i projecte de decret, i per a la realització dels tràmits necessaris per a la seua aprovació pel Consell mitjançant el corresponent expedient administratiu tramitat segons el procediment legalment previst.   
  
València, 16 de setembre de 2020.- El conseller de Política Territorial, Obres Públiques i Mobilitat: Arcadi España García.